Şeful Poliţiei Bihor, chestorul Alin Haniş, a declarat că agenţii rutieri vor dispune reţinerea tuturor şoferilor găsiţi la volanul maşinilor, în trafic, cu alcoolemii mari sau sub influenţa substanţelor interzise.
În timpul unei ședințe chestorul Alin Haniş a anunțat noile reguli din Bihor: "Va fi o regulă: șoferii băuţi şi drogaţi merg în Arest! (n.r. - Centrul de reținere și arestare preventivă al IPJ Bihor)", conform publicației e-Bihoreanul.
Conform datelor făcute publice de şeful Poliţiei Bihor, doar în anul care a trecut, 52 de persoane au fost reţinute timp de 24 ore, pentru acuzaţii similare, iar 703 şoferi prinşi băuţi la volan au rămas fără permise de conducere.
Șeful poliției bihorene a afirmat că deja rezultatele acţiunilor sunt vizibile. "În ultima perioadă, acţiunile arată că şoferii sunt mult mai disciplinaţi. A scăzut numărul persoanelor găsite la volan sub influenţa băuturilor sau substanţelor interzise, chiar şi în weekend ori în perioada sărbătorilor", a spus ofițerul.